नेपाललाई कबड्डीमा कांस्य
मलेसियाको क्वालालम्पुरमा भएको प्रथम एसियाली महिला सर्कल कबड्डी च्याम्पियनसिपमा नेपाल तेस्रो भएको छ ।
काठमाडौँ — मलेसियाको क्वालालम्पुरमा भएको प्रथम एसियाली महिला सर्कल कबड्डी च्याम्पियनसिपमा नेपाल तेस्रो भएको छ ।६ राष्ट्रको सहभागिता रहेको प्रतियोगितामा नेपाल समूह ‘ए’ मा भारत र थाइल्यान्डसँगै परेको थियो । पाकिस्तान, इन्डोनेसिया र मलेसिया समूह ‘बी’मा थिए । समूह चरणमा नेपालले थाइल्यान्डलाई ४९–२२ अंकले पराजित गर्‍यो भने भारतसँग ४३–२२ ले पराजित भयो । नेपाल समूह उपविजेता भएर सेमिफाइनल पुग्यो थियो ।सेमिफाइनलमा नेपालले समूह ‘बी’ को विजेता पाकिस्तानसँग ४०–४४ ले पराजित हुँदै तेस्रो भएको टोलीका प्रशिक्षक पशुपति प्रजापतिले जनाएका छन् । नेपाल र इन्डोनेसिया संयुक्त रूपमा तेस्रो भएका हुन् । भारत विजेता र पाकिस्तान उपविजेता भए ।मेनुकाकुमारी राजवंशीको कप्तानीमा रहेको टोलीमा हरिना थापा, सवित्रा बस्नेत, मानमति विष्ट, कल्पना थापा, केली गुरुङ, अञ्जु कुलुङ राई, सञ्जना तामाङ, भुवनेश्वरी जोशी, कमला थापा, नितु गुरुङ र फुर्वा लोप्चन रहेका थिए । दक्षिण एसियाली मुलुक बाहिर गएर नेपाली महिला कबड्डी टोलीले पहिलोपल्ट प्रतिस्पर्धा गरेको अखिल नेपाल कबड्डी संघले जनाएको छ ।